recursal/SuperWikiNEXT-32B huggingface dataset:
**Coloradonvuoripeippo** (*Leucosticte australis*) on Yhdysvalloissa Coloradon osavaltion vuoristoseuduilla elävä peippoihin kuuluva varpuslintu.

Koko ja ulkonäkö
----------------

Kooltaan coloradonvuoripeippo on noin 16 cm. Coloradonvuoripeippokoiraan selkä ja rinta ovat väritykseltään kanelinruskeat. Päälaki on niitä tummemman ruskea. Koiraan vatsa, perä ja pyrstö ovat väriltään vaaean ruusunpunaiset. Siivet ovat ruskean, mustan, valkoisen ja punaisen kirjavat. Koiras eroaa ruusuvuoripeiposta (*Leucosticte tephrocotis*) ja mustavuoripeiposta (*Leucosticte atrata*), joilla on harmaa päälaki. Mustavuoripeippo on myös yleisväritykseltään tummempi. Coloradonvuoripeippo on vaaleamman ruskea kuin koiras, ja höyhenpuvun punainen väri ei erotu yhtä selvästi kuin koiraalla.

Levinneisyys ja elinympäristö
-----------------------------

Coloradonvuoripeippoa tavataan ainoastaan Kalliovuorten Coloradon osavaltioon kuuluvilta alueilta. Lajin elinympäristöä ovat korkealla puurajan läheisyydessä sijaitsevat ruohikot, pensaikot, kivikot ja jopa jäätiköt. Laji on sopeutunut hyvin kylmyyteen ja selviytyy jopa –35 °C lämpötiloissa. Talveksi linnut kuitenkin siirtyvät hieman alemmas noin 2 600 metrin korkeuteen merenpinnasta. Talvisin laji voi muodostaa sekaparvia ruusu- ja mustavuoripeippojen kanssa. Laji luokitellaan erittäin uhanalaiseksi.

Ravinto
-------

Coloradonvuoripeipon ravinto koostuu suurelta osin siemenistä, joita se etsii tundralta, pensaikoista ja kivikoista. Lisäksi laji syö jäätyneitä hyönteisiä, joita se etsii jäätiköiltä. Laji selviää hyvin kylmästä talvesta, jos lumi ei peitä kaikkia maassa olevia siemeniä.

Pesintä
-------

Coloradonvuoripeipot tekevät pesänsä puurajan yläpuolelle kivikkoon tai luoliin. Pesä rakennetaan mudasta, ruohoista sekä juurista. Pesimäkauden aikana samalla parilla on yleensä yksi poikue, mutta pesinnän epäonnistuessa naaras voi munia toisenkin kerran.

Lähteet
-------

1. ↑  *Leucosticte australis* *IUCN Red List of Threatened Species*. International Union for Conservation of Nature, IUCN, Iucnredlist.org.  (englanniksi)
2. 1 2 3  Brown-capped Rosy-Finch National Audubon Society. Viitattu 29.10.2009. (englanniksi)
3. 1 2  Kenn Kaufman,Rick Bowers: *Kaufman Field Guide to Birds of North America*, s. 364. Houghton Mifflin Harcourt, 2005. ISBN 978-0618574230. Kirja Googlen teoshaussa (viitattu 27.10.2009). (englanniksi)
4. ↑  Ann Zwinger,Beatrice E. Willard: *Land Above the Trees: A Guide to American Alpine Tundra*, s. 94. Big Earth Publishing, 1996. ISBN 978-1-55566-171-7. Kirja Googlen teoshaussa (viitattu 27.10.2009). (englanniksi)
5. ↑  Brown-capped Rosy-finch *IUCN RedLis*. Viitattu 7.1.2019.


|  |  |  |
| --- | --- | --- |
| 

|  |  |
| --- | --- |
| Taksonitunnisteet | 
* Wikidata: Q939678
* Wikispecies: Leucosticte australis
* ABA: bcrofi
* BirdLife: 22728985
* CoL: 6PTTT
* BOW: bcrfin
* eBird: bcrfin
* GBIF: 2494359
* GNAB: brown-capped-rosy-finch
* iNaturalist: 9612
* IRMNG: 10197491
* ITIS: 179223
* IUCN: 22728985
* NatureServe: 2.106154
* NCBI: 589916
* Xeno-canto: Leucosticte-australis

 |

 |
*Tämä artikkeli käsittelee Uruguayn puoluetta. Yhdistynyt kansallinen tasavaltalaispuolue käsittelee samannimistä puoluetta Paraguayssa.*
**Colorado-puolue** (punaiset) on toinen Uruguayn kahdesta perinteisestä puolueesta. Sen perinteisiä kannattajia olivat kaupunkilaiset liberaalit, kun taa Blanco (valkoiset), nykyisen Kansallispuolueen edeltäjä, oli maaseudun konservatiivisten maanomistajien puolue.
Puolueiden nimitykset tlevat Uruguayn sisällissodan aikaisista käsivarsinauhoista, Fructuoso Riveran kannattajat kantoivat punaista, Manuel Oriben kannattajat valkoista.

José Batlle y Ordóñezin presidenttikauden jälkeen puolue jakaantui liberaalimpaan siipeen eli "battlisteihin", ja useampaan konservatiivisempaan ryhmittymään.

Vuoden 2019 vaalien jälkeen puolueella on 4 paikkaa 31-jäsenisessä ylähuoneessa ja 13 paikkaa 99 jäsenen alahuoneessa. Presidenttiehdokas Ernesto Talvi karsiutui ensimmäisellä kierroksella, hän sai 12,8% äänistä.Puolueen puheenjohtaja on Julio Maria Sanguinetti.
h

Lähteet
-------

1. ↑  Political process *Encycclopedia Britannica*. Viitattu 28.1.2023.
2. ↑  Fructuoso Rivera *Encyclopedia of World Biography*. Viitattu 25.1.2023.
3. ↑  Rex A. Hudson and Sandra W. Meditz, (toim.): The Consolidation of Political Democracy *Uruguay: A Country Study*.  1990. Viitattu 28.1.2023.
4. ↑  Uruguay: Government *World Factbook CIA*. Viitattu 28.1.2023.
Rajakatse esitteillä Suomen pelimuseossa. Vitriinissä kesän 2014 peliä varten ommeltu aatelisrouva Sandra Peinarin asu.
**Rajakatse** on vuodesta 1995 lähtien pelattu, Suomen pisimpään jatkunut liveroolipeli.

Useimmat pelijatkumon pelit keskittyvät Hollolan Sairakkalassa sijaitsevan Vanhan piparin majatalon ja siellä tapahtuvien juonitteluiden ympärille. Varsinaista tavernaa ympäröi useita muita rakennuksia, kuten sauna, sepän paja, vartiotupa ja hautausmaa. Pelipaikka on otettu käyttöön loppukesästä 1996, pelijatkumon neljännessä pelissä. Pelipaikkaa hoidetaan ja laajennetaan talkoovoimin.

Rajakatsetta on alusta lähtien lähdetty tekemään jatkumona, joka kehittyy pelistä toiseen realistisella tavalla. Peli käsittelee paitsi suuria tarinankaaria, myös arkisia asioita ja päivittäistä eloa fantasiamaailmassa. Pelaajat saattavat keskittyä arkiseen elämään, vaikkapa ruuanlaittoon tai syömiseen, koko pelin ajan, ilman että pyrkivät vaikuttamaan pelimaailman tapahtumiin sen laajemmin. Rajakatsetta onkin kiitetty erityisesti päivittäisen elämän luontaisesta kuvaamisesta ja rennosta tunnelmasta.

Rajakatseesta järjestetyissä peleissä on tavallisesti mukana muutamia kymmeniä pelaajia. Suurimmillaan osallistujamäärä on ollut 120 henkeä ja pelijatkumon historian aikana siihen on osallistunut jo yhteensä useita satoja eri pelaajia. 

Peliin ovat tervetulleita kaikki ja pelinjohtajat pyrkivät ottamaan huomioon yksittäisten pelaajien toiveet hahmojen taustatarinoiden käsikirjoittamisessa. Pelin keskeisiä hahmoja ei ole varattu vain kokeneiden pelaajien käyttöön, vaan myös ensikertalaiset voivat vaikuttaa Rajakatseen pelimaailmaan. Avoimuus ja pelaajien vaihtuvuus pitää pelimaailman tuoreena.

Rajakatseen säännöt ovat suomalaiseksi larpiksi varsin kattavat ja pelissä käytetään paljon erilaisia numeroarvoja, mutta ne ovat lähinnä pelinjohdon käytössä. Eri numeeriset arvot kehittyvät pelistä toiseen. Rajakatseen kaikki hahmot tehdään alusta asti käytössä olleella Larpmaster-nimisellä ohjelmalla, joka myös helpottaa hahmojen hallintaa.

Järjestettyjen pelien määrä on jo sadan tienoilla. Rajakatseen maailmaan on tehty myös muita pelejä, kirjallisuutta, musiikkia ja lyhytelokuvia.

Lähteet
-------

1. 1 2 3 4 5 6  J. Tuomas Harviainen: Rajakatse - laatua vuodesta 1995.  *Roolipelaaja*, 2008, nro 15, s. 17 - 19.  Riimuahjo Oy.
2. ↑  Suomen pelimuseo - 100 suomalaista peliä Museokeskus Vapriikki. Viitattu 4.1.2017.
3. 1 2  Rajakatse Fantasia *rajakatsefantasia.fi*. Viitattu 4.1.2017.
4. 1 2  Katja Koljonen: Riimukehän saaga elää.  *Maaseudun tulevaisuus / Kantri*, syyskuu 2008, s. 20 - 24.  Viestilehdet Oy.
Libius Severuksen kuva roomalaisessa kolikossa. Ricimerin monogrammi kolikon kääntöpuolella
**Libius Severus** oli Länsi-Rooman keisari vuosina 461–465. *Magister militum* Ricimer julisti Severuksen keisariksi 19. marraskuuta vuonna 461 sen jälkeen kun oli syrjäyttänyt Majorianuksen. Severus oli nukkekeisari, ja todellinen valta oli Ricimerillä. Severuksesta ei ole jäänyt minkäänlaisia merkkejä historiaan. Hänen henkilöstään ei tiedetä juuri mitään; kaikki hänen hallituskautensa tapahtumat lasketaan yleensä Ricimerin aikaansaannoksiksi. Itä-Rooman keisari Leo I ei tunnustanut Severusta. 

Severus kuoli vuonna 465, joko Ricimerin murhaamana tai luonnollisista syistä.

Kirjallisuutta
--------------

* Alf Henrikson: *Antiikin tarinoita 1–2*. WSOY, 1993. ISBN 951-0-18515-9.
* Arto Kivimäki ja Pekka Tuomisto: *Rooman keisarit*. Karisto, 2000. ISBN 951-23-4094-1.

|  |  |  |
| --- | --- | --- |
| Edeltäjä:**Majorianus** | **Rooman keisari** | Seuraaja:**Anthemius** |

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Ranska
* BnF data
* Saksa
* Yhdysvallat
* Vatikaani

 |
|  |
| Henkilöt | 
* Deutsche Biographie

 |

 |
**Konaté Mariama Suzanne Maïga** (s. 1956 Ségou) on malilainen lääkäri.

Mariama Suzanne Maïga on Modibo Keïtan hallituksen valtionvarain- ja kauppaministerin Attaher Maïgan tytär. Hänen sisarensa Keïta Aminata Maïga on Malin presidentin Ibrahim Boubacar Keïtan vaimo. Maïga valmistui lääkäriksi Malin lääketieteellisestä korkeakoulusta vuonna 1979 ja suoritti terveydenhuollon tutkinnon Pierre ja Marie Curien yliopistossa Pariisissa.

Maïga työskenteli terveyskeskuslääkärinä Bamakossa vuosina 1980–1984 ja kansanterveyshallituksen epidemiologiapäällikkönä vuosina 1985–1987. Vuonna 1987 hänestä tuli kansanterveyshallituksen perheterveysosaston johtaja. Vuosina 1988–1990 Maïga johti Maailmanpankin operaatiota Burkina Fasossa ja Togossa. Vuosina 1991–1992 hän toimi Malin hallituksen sosiaali- ja naisasioista vastaavana valtiosihteerinä.

Suzanne Maïga työskenteli sittemmin 23 vuoden ajan YK:n väestörahaston edustajana Senegalissa, Gambiassa, Kamerunissa, Päiväntasaajan Guineassa ja Norsunluurannikolla. Hän erosi rahaston palveluksesta vuonna 2016. Maïga on naimisissa ministeri Hamadoun Konatén kanssa. Entisen miehen sukunimi oli Bocoum.

Lähteet
-------

1. 1 2 3 4  En 57 ans d’indépendance: Le Mali a connu 57 femmes ministres *Malizine*. Viitattu 28.11.2019.
2. ↑  Fin de mission pour Mme Konaté Suzanne à la tête de l’UNFPA en Côte d’Ivoire *Abidjan.net*. Viitattu 28.11.2019.
3. ↑  Les conditions préalables à l’Union Sacrée: Le Mali se trouve désormais dans une situation d’indétermination absolue où tout peut basculer dans un sens indéterminé *Malijet*.  Arkistoitu 28.11.2019. Viitattu 28.11.2019.


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Yhdysvallat

 |

 |
**Liberty Records** oli alun perin amerikkalainen, vuonna 1955 perustettu levy-yhtiö. Tällä hetkellä se toimii EMI:n alaisuudessa Isossa-Britanniassa. Yhtiön artisteja ovat olleet mm. Garth Brooks, Canned Heat, Eddie Cochran, CCR, Hawkwind, Alexis Korner, Kenny Rogers ja The Stranglers. 

Alkuaikoina yhtiö keskittyi pääsääntöisesti orkesteri- ja elokuva-musiikkiin. Sittemmin se otti suojiinsa myös muiden genrejen artisteja, kuten rock and roll -muusikko Eddie Cochranin. Muita yhtiön alkuaikojen hittejä oli mm. The Chipmunksin "The Chipmunk Song (Christmas Don’t Be Late)".

1960-luvun alun isoin nimi Libertyllä oli teini-idoli Bobby Vee. Vuosikymmenen puolivälin jälkeen yhtiö rantautui Isoon-Britanniaan, jossa sen jakelijoina toimivat mm. Decca Records ja EMI. Libertyn englantilaisiin artisteihin kuuluivat mm. Bonzo Dog Band, Idle Race, The Aynsley Dunbar Retaliation, The Searchers ja Family. Transamerica Corporation, amerikkalainen vakuutusyhtiö, osti Libertyn vuonna 1968 ja yhdisti sen United Artist Recordsiin. Vuonna 1971 Libertyn nimi pudotettiin lopullisesti ja yhtiö jatkoi United Artist Records -nimellä. 

Vuonna 1979 yhtiö siirtyi EMI:lle, joka vuorostaan pudotti United Artist Records-nimen ja alkoi julkaista sen katalogia Liberty Recordsin nimellä. 1980-luvulla amerikkalainen Capitol Records julkaisi Libertyn kautta country-musiikkia. 2000-luvulla Liberty Records toimii edelleen EMI:n alaisuudessa julkaisten pääasiassa vanhempien yhtyeiden albumeja.
**Berliner Zeitung** on saksalainen sanomalehti. Se on vuonna 1945 perustettu keskusta-vasemmistolainen päivittäin ilmestyvä lehti. Sen päätoimittaja on Matthias Thieme.

Berliner Zeitung on harvoja alkujaan DDR:n puolella ilmestyneistä sanomalehdistä, jotka jatkavat ilmestymistään. Ainoana säilyneistä se nousi merkittävään asemaan ankarasti kilpailulla alalla Saksassa. Sen omistaja on kuitenkin vaihtunut useita kertoja. Lehden omisti kymmenen vuotta kölniläinen kustannusyhtiö M. DuMont Schauberg, joka velkaantui raskaasti ja joutui myymään lehden, jolloin uusiksi omistajiksi tulivat Holger ja Silke Friedrich.

Omistajakohu 2019
-----------------

Berliner Zeitungin ostivat syyskuussa 2019 Holger ja Silke Friedrich, ja uuden omistajan toivottiin tuovan lehdelle pitkäaikaista vakautta, sillä ennen omistajanvaihdosta se oli lähellä konkurssia. Marraskuussa 2019 paljastui kuitenkin, että Holger Friedrich on ollut DDR:n tiedustelupalvelun Stasin ilmiantaja, ja tieto on herättänyt kysymyksiä siitä, sopiiko Friedrich lehden omistajaksi. Lehden toimittajat ovat perustaneet työryhmän, joka selvittää Friedrichin Stasi-yhteyksien tiiviyttä.

Friedrich puolustautuu sillä, että kun Stasi sai tietää hänen pakoyrityksestään länteen, hänelle annettiin kaksi vaihtoehtoa: joko monen vuoden vankilatuomio tai ilmiantajaksi ryhtyminen.

Berliner Zeitungin ja sen sisarlehden tabloidi Berliner Kurierin päätoimittajat kysyvät, miksi Friedrich ei kertonut Stasi-yhteyksistään lehden oston yhteydessä.

Lähteet
-------

1. 1 2 3 4 5  Kate Connolly: German newspaper investigates new owner over Stasi informer role *The Guardian*.  18.11.2019. Viitattu 22.11.2019. (englanniksi)
2. 1 2  Hanna Mahlamäki: Lehdenomistaja paljastui Stasin ilmiantajaksi.  *Helsingin Sanomat*, 22.11.2019, s. A 27.

Aiheesta muualla
----------------

* Berliner Zeitung
**Monoskylän työväentalo Torppa** oli Virtain kaupungin Monoskylässä sijainnut työväentalo. Se siirrettiin vuonna 1982 Virtain perinnekylään. Monoskylä kuului vuoteen 1941 saakka Ruoveteen, sitten Pohjaslahteen ja vuodesta 1973 Virtoihin.

Historiaa
---------

Monoskylän työväenyhdistys perustettiin vuonna 1906. Omaa taloa suunniteltiin alusta asti. Keväällä 1911 yhdistys sai vuokrattua tontin. Työväentalon rakennusaineina käytettiin muun muassa entisen tallin hirsiä. Talo valmistui kesällä 1911. Muutamaa vuotta myöhemmin, vuonna 1914, yhdistys sai ostaa tontin omakseen.

Sisällissodan aikaan talo oli suljettuna, mutta se saatiin takaisin vuonna 1919, ja vuonna 1920 toiminta oli jo vilkasta. Vielä 1930-luvulla toiminta oli tasaista, mutta sotien jälkeen yhdistys ei enää päässyt vauhtiin. Viimeinen kokous pidettiin vuonna 1953. Talon kunto huononi vähitellen, vaikka sitä korjattiinkin vielä 1940–1950-luvuilla ja katto uusittiin 1970-luvulla. Talo jäi kokonaan autioksi vuonna 1960. Yhdistys kokosi voimansa vielä vuonna 1982 ja teki päätöksen lahjoittaa työväentalo perustettavalle Virtain Perinnekylän työväentaloyhdistykselle siirrettäväksi Virtain perinnekylään.

Toimintaa työväentalolla
------------------------

Talolla pidettiin alusta asti iltamia ja arpajaisjuhlia. Perustettiin myös ompelu- ja puhujaseurat sekä kirjasto, jossa vuonna 1937 oli 242 nidettä. Vappujuhlat olivat tärkeitä, ja niissä vieraili muun muassa Eetu Salin. Vuonna 1920 yhdistyksellä oli 14 kokousta, 12 tavallista iltamaa, neljä tanssi-iltamaa, kaksi perheiltamaa ja kaksi vierailuiltamaa, jotka molemmat tehtiin Hauhuun työväentalolle. Iltamien ohjelmallinen puoli ei ilmeisesti ollut kaksista: yhdistyksen omissa pöytäkirjoissa sen kuvailtiin olevan "väliin heikonpuoleista ja väliin tyydyttävää".

Yhdistys omisti myös gramofonin ja haitarin, joten tanssimusiikista ei ollut pulaa. Talo oli 1920–1930-luvuilla nuorison suosima kokoontumispaikka.

Rakennus
--------

Talon pinta-ala oli 136 m², mihin kuului juhlasali näyttämöineen ja ravintola. Se oli hirsirakenteinen. Vesijohtoa, viemäröintiä tai sisä-wc:tä ei ollut.

Lähteet
-------

1. 1 2 3 4 5  Niemi, Jussi: *Työväenyhdistystoimintaa Virroilla 115 vuotta*. Lahdenkylän Työväenyhdistys ry, 2018.
2. 1 2  Virtain Perinnekylä Nuorisokeskus Marttinen. Viitattu 6.2.2023.
3. 1 2   Båsk-Ekholm, Katia & Häyry, Kaj: *Suomen työväentaloja koskeva selvitys*. Helsinki: Opetusministeriö, 1982.
**Monopoly City Streets** oli *Monopolyyn* perustunut verkkopeli. Sitä pelattiin oikean maailman kaduilla Google Mapsin ja OpenStreetMapin avulla. Pelin kehitti Tribal DDB, Hasbron digitaalisen puolen edustusyhtiö. Projektissa oli mukana myös Google. Peli käynnistettiin 9. syyskuuta 2009 ja se lopetettiin 9. joulukuuta 2009.

Yleistä
-------

Monopoly City Streets -pelaajat aloittavat 3 miljoonasta virtuaalisesta dollarista ja he voivat ostaa oikean maailman rakennuksia kuten hotelleja, taloja, jalkapallostadioneita, linnoja ja pilvenpiirtäjiä. Pelaajat maksavat rakennuksien vuokraa joka päivä, alkaen talosta maksettavasta 50:stä aina pilvenpiirtäjän 100 miljoonaan dollariin asti.

Pelaajat voivat ostaa, myydä, ja neuvotella hinnoista muiden pelaajien kanssa. *Monopoly Chance Cards* -nimisiä kortteja annetaan pelaajille satunnaisesti, ja niillä on mahdollista sabotoida toisten pelaajien peliä rakentamalla hasardeja toisten pelaajien kaduille. Myös bonusrakennuksia, kuten puistoja, kouluja, vesitorneja ja tuulipuistoja, voidaan rakentaa. Pelaajat saavat näitä rakennuksia mahdollisuuskorttien avulla.

Aiheesta muualla
----------------

* Monopoly City Streets -pelin verkkosivut
**Monopteros** (m.kreik. Μονόπτερος) oli pieni antiikin aikainen monopteros tai tholos eli pyörötemppelin kaltainen rakennus Ateenan Agoralla Kreikassa.

Monopteros rakennettiin roomalaisella kaudella 100-luvulla jaa. todennäköisesti Antoninusten aikaan vuosisadan puolessa välissä. Se sijaitsi Attaloksen stoan länsipuolella sen ja Panathenaia-juhlan tien välisellä alueella. Monopteros tuhoutui todennäköisesti herulien hyökkäyksessä vuonna 267 tai pian tämän jälkeen. Rakennuksen kaivaukset suoritettiin vuosina 1936 ja 1951–1954.

Monopteros oli pyöreä rakennus, joka toimi todennäköisesti jonkinlaisena suihkulähteenä tai muuna lähdekaivona. Tämä on päätelty muun muassa siitä, että sille johtaa vesijohto. Rakennusta on ehdotettu myös jonkinlaiseksi temppeliksi tai herooniksi. Monopteroksen halkaisija oli noin 8,1 metriä. Siinä oli kahdeksan pylvästä ja kupumainen katto. Pylväät edustivat korinttilaista tyyliä. Rakennus oli tehty vihreästä sekä Pentelikon-vuoren marmorista.

Monopteroksesta on säilynyt nykyaikaan sen perustukset sekä joitakin sen muita rakenneosia.

Lähteet
-------

1. 1 2 3 4  Agora Monument: monopteros *Agora Excavations*. The American School of Classical Studies at Athens. Viitattu 11.4.2016.
2. 1 2  Monopteros *The Ancient Agora of Athens*. Virtual Reality Digital Collection. Viitattu 11.4.2016.
3. 1 2  Dinsmoor, W. B.: The Monopteros in the Athenian Agora *ascsa.edu.gr*. Viitattu 11.4.2016.
Näyttelijä Christopher Walken esittämässä monologia vuonna 1984 näytelmässä *Hurlyburly*.
**Monologi** on näyttämötaiteessa käytetty termi **yksinpuhelulle**. Siinä yksi henkilö suuntaa yleisölle pidemmän vuorosanajakson. Näyttelijä voi myös puhua kuin itsekseen tai jollekin toiselle henkilölle, joka ei ole paikalla. Termi tulee kreikan sanoista *mono* (yksi) ja *logos* (sana).

Monologi on yksinpuhelu, teksti joka on kirjoitettu yhdelle esiintyjälle. Monologeiksi kutsutaan myös yhden näyttelijän näytelmiä. Monologien muodot voivat vaihdella suuresti: jotkut monologit ovat tajunnanvirtaa tai tekstifragmentteja, toiset taas kertomuksen muotoon kirjoitettuja esityksiä. Monologiin voi sisältyä "sisäiskatsoja" - eli teksti voi olla suunnattu yleisölle, jumalalle tai tietylle roolihenkilölle, tai sitten monologi voi olla roolihahmon yksinäistä pohdintaa – sitä ei siis ole suunnattu kenellekään muulle. Tällä perusteella monologit voidaan jakaa ulkoisiin tai sisäisiin.

Kuuluisia monologeja ovat Shakespearen *Hamletin* monologi isänsä haamun ilmestyttyä ("ollako vai eikö olla") ja hautausmaamonologi, jossa hän pitelee entisen ystävänsä pääkalloa.

Katso myös
----------

* Dialogi

Lähteet
-------

1. 1 2 3  Monologi. Tieteen termipankki. Viitattu 27.12.2019
2. ↑  Shakespearen Hamlet Suomessa vuosina 1906–2005. Teatterimuseo. Viitattu 27.12.2019
Ruukinpatruunan pytinki talvella 1917
**Juankosken ruukki** (ruots. *Strömsdalsbruk*) oli 1746 manttaalikomissaari Brynolf Brunoun kanssaosakkaansa Kuopion silloisen kirkkoherran Henrik Argillanderin perustama ruukki Juckais-joen rannalle Kuopion pitäjän alueelle. Erikoisuutena oli ainoastaan järvi- ja suomalmin käyttäminen raudan valmistuksen raaka-aineena.

Historia
--------

Perustajilta ruukin hallinta siirtyi Tigerstedtien aatelissuvulle. Ensimmäisen sadan vuoden aikana raudan tuottaminen ei ollut kannattavaa. Suurin ongelma oli hiilen saanti, koska paikalliset asukkaat eivät hyväksyneet puitten kaatamista hiilenpolttoa varten heidän kaskimailtaan. Lokakuussa 1810 talonpojat murhasivat ruukin patruuna Fredrik Jonatan Ekholmin. Ruukin valimossa valmistettujen valurautaisten patojen, uunin luukkujen, silitysrautojen ja muiden tuotteiden myyntiä varten perustettiin 1859 rautakauppa. Siitä kehittyi nykyinen Carlson myymäläketju. Venäläinen Ponomarev-suku tuli ruukin omistajaksi 1800-luvun loppupuoliskolla. Heidän aikanaan parani raudan laatu ja tuotantomäärät nousivat uusien tuotantomenetelmien ansiosta. He saivat aikaiseksi jonkinlaisen sovun paikallisten asukkaiden kanssa. Saimaan kanavan valmistuminen 1856 vilkastutti kaupankäyntiä uuteen pääkaupunkiin Pietariin.

Lähteet
-------

1. 1 2 3  Historia *Juankosken Kulttuurihistoriallinen Seura ry*.  15.6.2015. Viitattu 4.2.2023.
2. ↑  Patruunalta lähti rahat ja henki Savon Sanomat.  Arkistoitu 5.12.2014. Viitattu 4.2.2023.


|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
Perustiedot Wikidatassa: Juankosken ruukki (Q116927263)ohje |
| --- |
|  |
| esiintymä kohteesta | ruukki |
|  |
| valtio | Suomi |
|  |
| sijaitsee hallinnollisessa yksikössä | Kuopio |
|  |
|  |

 |
**Madina Ly-Tall** (s. 25. huhtikuuta 1940 Bandiagara) on malilainen historioitsija, poliittinen aktivisti ja diplomaatti.

Madina Tall syntyi William Ponty -koulun käyneen opettajan perheeseen. Hänen isänsä oli tukulorivaltakunnan hallitsijan Umar Tallin sukua ja äiti Macinan Sékou Amadoun sukua. Suoritettuaan alakoulun Koutialassa Tall opiskeli Bamakon tyttökoulussa ja Terrasson de Fougèren lyseossa. Hän suoritti ylioppilastutkinnon vuonna 1959 Ranskan Sudanin nuorimpana naisopiskelijana. Tall sai sen johdosta stipendiaatin Ranskassa, mutta koska isä ei päästänyt tyttöä matkaan yksin, tämä nai opiskelijatoverinsa Ibrahima Lyn.

Ly-Tall suoritti Toulousen yliopistossa ensin tutkinnon englannista ja alkoi sitten opiskella historiaa. Opiskeluaikanaan hän osallistui Afrikkalaisten opiskelijoiden liiton ja Afrikkalaisen itsenäisyyspuolueen toimintaan. Ly-Tall aloitti vuonna 1964 jatko-opinnot Sorbonnessa, mutta seuraavana vuonna perhe joutui palaamaan Maliin.

Ly-Tall työskenteli vuodesta 1965 lähtien opettajana Bamakossa, aluksi Askia Mohamedin lyseossa ja sitten tyttölyseon ja tyttöjen normaalikoulun rehtorina. Vuoden 1968 vallankaappauksen jälkeen Ibrahima Ly sai stipediaatin Neuvostoliitossa ja Madina muutti vuonna lastensa kanssa Ranskaan, jossa hän jatkoi opintojaan ja väitteli vuonna 1972.

Vuonna 1972 pariskunta palasi Maliin, jossa Ly-Tall nimitettiin Bamakon opettajakorkeakoulun historian professoriksi. Hän osallistui miehensä kanssa Moussa Traorén sotilasjuntan vastaiseen toimintaan. Ibrahiman pidätyksen aikana Ly-Tall oli matkalla Ranskaan, josta käsin hän kampanjoi poliittisten vankien vapauttamiseksi.

Ibrahima Lyn vapauduttua vuonna 1978 perhe siirtyi Dakariin, jossa Ly-Tall työskenteli Institut fondamental d’Afrique noiressa ja laati toista väitöskirjaansa Umar Tallista, jota hän puolusti vuonna 1988. Miehensä kuoltua Ly-Tall palasi vuonna 1991 Bamakoon, jossa hänet valittiin Malin uutta perustuslakia laatineen kansalliskongressin varapuheenjohtajaksi. Vuonna 1992 Ly-Tall johti Alpha Oumar Konarén presidentinvaalikampanjaa ja toimi sen jälkeen vuoteen 2002 saakka Malin suurlähettiläänä Pariisissa.

Lähteet
-------

1. 1 2 3 4 5 6  Ophélie Rillon: TALL Madina épouse Ly *Le Maitron, dictionnaire biographique du mouvement ouvrier, mouvement social*. Viitattu 22.11.2019.


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Norja
* Ranska
* BnF data
* Belgia
* Yhdysvallat
* Alankomaat
* Puola

 |
|  |
| Muut | 
* IdRef

 |

 |
Peyton Randolph
**Peyton Randolph** (1721 Williamsburg, Virginia – 22. lokakuuta 1775 Philadelphia, Pennsylvania) oli Yhdysvaltain siirtokuntien kongressin ensimmäinen puhemies vuosina 1774–1775.

Randolph kuului aateliin ja kävi College of William & Mary -koulua Williamsburgissa. Hän toimi vuodesta 1744 asianajajana ja sai neljä vuotta myöhemmin Virginian kruununjuristin aseman. Samalla hänet valittiin myös Virginian lainsäädäntökokoukseen (*House of Burgesses*), jonka jäsenenä hän toimi lähes yhtäjaksoisesti kuolemaansa asti. Randolph piti itseään sekä Virginian siirtokuntalaisten että Englannin kruunun edustajana, ja hän vastusti vuoden 1765 leimaverolakia vastaan suunnattuja jyrkkiä vastatoimia. Siirtokuntien ja emämaan suhteiden kriisiytyessä hänen mielipiteensä kuitenkin kääntyivät radikaaleimmiksi. Hän toimi vuonna 1773 Virginian kirjeenvaihtokomitean puheenjohtajana. Vuonna 1774 Randolph valittiin ensimmäiseen mannermaakongressiin Virginian seitsenhenkisen edustajaryhmän johtajaksi, ja kongressin kokoonnuttua hänet valittiin myös sen puhemieheksi. Hän kuitenkin kuoli sydänkohtaukseen seuraavana vuonna, jolloin hänen seuraajakseen valittiin John Hancock.

Lähteet
-------

1. 1 2  Peyton Randolph (englanniksi) *Encyclopædia Britannica Online Academic Edition*. Viitattu 1.2.2014.


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Saksa
* Yhdysvallat

 |
|  |
| Henkilöt | 
* US Congress

 |
|  |
| Muut | 
* SNAC
	+ 2

 |

 |
**Juan’ya Green** (s. 8. helmikuuta 1992 Philadelphia, Pennsylvania) on yhdysvaltalainen koripalloilija, pelipaikaltaan pelintekijä. Kertaalleen yliopistokonferenssinsa parhaaksi pelaajaksi valittu Green on pelannut urallaan yliopistosarjan lisäksi Kreikan ja Suomen pääsarjoissa.

Pelaajaura
----------

Green pelasi yliopistokoripalloa merkittävässä roolissa Niagaran ja Hofstran joukkueissa vuosina 2011–2013 ja 2014–2016. Viimeisellä yliopistokaudellaan hänet valittiin CAA-konferenssin vuoden pelaajaksi. Häntä ei varattu NBA:han vuoden 2016 varaustilaisuudessa, ja heinäkuussa 2016 hän siirtyi ammattilaiseksi Eurooppaan, Kreikan pääsarjajoukkue Kymisiin, jossa pelasi vain hetken.

Heinäkuussa 2017 Green siirtyi Suomen pääsarjaan Tampereen Pyrintöön.

Kesällä 2018 Green siirtyi Unkarin pääsarjaan Kecskeméti TE:hen.

Pelityyli ja ominaisuudet
-------------------------

Pyrinnön valmentaja Sami Toiviainen kuvaili Greeniä heinäkuussa 2017 luontaiseksi pelintekijäksi, joka korintekemisen lisäksi kykenee hyvin löytämään vapaita pelaajia ja toteuttamaan pick’n roll -tilanteita.

Lähteet
-------

* Juan’ya Green Suomen Koripalloliitto
* Juan'ya Green College Stats College Basketball at Sports-Reference.com (englanniksi)
* Juan'ya Green Europe Stats Basketball-Reference.com (englanniksi)
* Profiili Hofstra University Athletics (englanniksi)

### Viitteet

1. ↑  College Basketball at Sports-Reference.com
2. ↑
3. ↑
4. 1 2
5. ↑

Aiheesta muualla
----------------

* Juan'ya Green Basketball Player Profile eurobasket.com (englanniksi)
**Juba II** (s. n. 50 eaa. – 24 jaa.) oli Juba I:n poika ja Numidian ja Mauretanian kuningas. 

Noin viisivuotiaana Juba oli mukana Julius Caesarin triumfissa Roomassa Juba I:n kukistumisen ja itsemurhan jälkeen. Hänet kasvatti Italiassa Gaius Octaviuksen, tulevan keisari Augustuksen, sisar.

Augustus asetti hänet 29 eaa. Numidian kuninkaaksi. Numidia oli ollut Rooman provinssi Juba I:n tappiosta lähtien vuonna 46 eaa. Vuonna 25 eaa. Juba sai hallittavakseen myös Mauritanian. Juba nai Marcus Antoniuksen ja Kleopatra VII:n tyttären Kleopatra Selenen, jolla oli suuri vaikutus hänen hallintoonsa.

Juba oli myös tuottelias kirjoittaja ja käsitteli historiaa, maantiedettä, kielioppia ja teatteria. Vain katkelmia hänen teoksistaan on säilynyt. Juba keräsi myös aiempien kirjoittajien tietoa kirjastoonsa pääkaupungissaan Caesareassa (nykyisin Cherchell Algeriassa). Hän järjesti myös tutkimusretkiä Kanariansaarilla ja Niilin alkulähteille.

Lähteet
-------

* Juba II Encyclopædia Britannica.
* Juba II (King of Mauretania, 25 BC-AD 23) Louvre.

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
	+ 2
* VIAF
	+ 2
	+ 3
	+ 4
	+ 5
* WorldCat

 |
|  |
| Kansalliset | 
* Espanja
* Ranska
* BnF data
* Saksa
* Israel
* Yhdysvallat
* Alankomaat

 |
|  |
| Henkilöt | 
* Deutsche Biographie

 |
|  |
| Muut | 
* IdRef

 |

 |
Pfalzin sijainti purppuralla
**Pfalz** [pfalts] on alue Saksan länsiosassa. Nykyään sillä tarkoitetaan useimmiten Rheinland-Pfalzin osavaltion eteläosaa. Myös Baijerissa on Oberpfalz (Ylä-Pfalz) -niminen alue.

Nimen historia
--------------

*Pfalz* tulee latinan palatsia tai linnaa merkitsevästä sanasta *palatium*. Se ei alun perin ollut maantieteellinen käsite, vaan keskiajalla sillä tarkoitettiin linnaa, jossa keisari piti ajoittain hovia. Tämän kaltaisia linnoja oli monissa paikoissa eri puolilla Saksaa. Linnan ja siihen kuuluvien läänitysten hallitsijaa sanottiin pfalzkreiviksi. Reinin pfalzkreivin saatua vuonna 1356 vaaliruhtinaan arvon hänen hallitsemaansa aluetta alettiin kutsua "Pfalzin vaaliruhtinaskunnaksi" tai "Kurpfalziksi", jolloin "pfalz" kehittyi maantieteelliseksi käsitteeksi. Kun Kurpfalzin ruhtinaskunta vuonna 1803 jaettiin Baijerin ja Badenin valtioiden välillä, Pfalz-nimi siirtyi merkitsemään Baijerin hallitsemaa, Reinin länsipuolista Kurpfalzin aluetta, joka on nykyään osa Rheinland-Pfalzin osavaltiota.

Maantiede
---------

Pfalzin alue kattaa Rheinland-Pfalzin eteläosan, kun taas osavaltion pohjoisosa kuuluu historiallisesti Reininmaahan. Lännessä Pfalz rajoittuu Saarlandin osavaltioon ja etelässä Ranskaan, kun taas idässä Rein muodostaa Pfalzin ja Baden-Württembergin osavaltiorajan. Pfälzerwald -keskivuoristo kattaa noin kolmasosan Pfalzin alueesta. Pfalzin korkein vuori on 687 metriä korkea Donnersberg.
**Madingou** on kaupunkikunta sekä Bouenzan departementin ja Madingoun piirikunnan hallinnollinen keskus Kongon tasavallassa. Se sijaitsee Niarijoen varrella 240 kilometriä Brazzavillesta länteen. Vuonna 2018 kunnassa oli arviolta 36 183 asukasta.

Madingoun kautta kulkevat Brazzavillen ja Pointe-Noiren väliset valtatie RN1 ja Kongon–Atlantin rautatie. Kaupungin kehitys perustuu sen asemaan hallinto- ja palvelukeskuksena. Departementin taloudellinen keskus on Nkayi.

Madingoun piirikunnan pinta-ala on 590 neliökilometriä. Vuonna 2018 siellä oli arviolta 100 783 asukasta.

Lähteet
-------

1. 1 2  Annuaire Statistique 2018 Bouenza *Institut National de la Statistique*. Viitattu 7.5.2023.
2. ↑  Clark, John F. & Decalo, Samuel: *Historical Dictionary of the Republic of Congo, 4th edition*, s. 262. Lanham: Scarecrow Press, 2012. ISBN 978-0-8108-4919-8.
3. ↑  Schéma Départemental d'Aménagement du Territoire de la Bouenza *ArcGIS*. Viitattu 7.5.2023.
**Ekomodernismi** on ympäristöliike, joka pyrkii parantamaan ympäristön hyvinvointia samalla, kun lisätään mahdollisuuksia ihmisten hyvinvoinnille. Ekomodernismin perusajatus on, että samalla kun kaikille maailman ihmisille on annettava mahdollisuus hyvään elämään, tämä on tehtävä tavalla joka jättää tilaa myös luonnolle. Ihmiskunnan hyvinvoinnin kasvun irtikytkentä luonnonvarojen kulutuksesta saavutetaan tehokkaalla resurssien käytöllä, johon kuuluu niin kaupungistuminen, puhdas energiantuotanto kuin tehokas ruoantuotantokin.

Ekomodernistinen manifesti
--------------------------

Ekomodernismi käsitteenä lanseerattiin huhtikuussa 2015 kun 18 ympäristötutkijaa, aktivistia ja mielipidevaikuttajaa julkaisi Ekomodernistisen manifestin. Manifestin pääsanoma yhden sen kirjoittajista mukaan on:

> » Ihmiskunnan vauraus yhdessä ekologisesti hyvinvoivan planeetan kanssa ei ole vain mahdollista vaan erottamatonta. Sitoutumalla todellisiin, jo käynnissä oleviin, kehityskulkuihin jotka ovat alkaneet eriyttää ihmisten hyvinvointia ympäristön tuhoamisesta uskomme sellaisen tulevaisuuden olevan saavutettavissa. Täten omaksumme optimistisen näkökannan ihmiskunnan kykyihin ja tulevaisuuteen.»   
> (Barry Brook)
> 
>

Hyvinvoinnin irtikytkentä luonnon tuhoamisesta
----------------------------------------------

Ekomodernismin ajatuksena on luontaisten irtikytkentää edistävien kehityskulkujen tukeminen. Tällaisia ovat muun muassa tehokas ruoantuotanto, kaupungistuminen sekä ympäristöä vähän kuluttava energiantuotanto.

Tehokas ruoantuotanto on mahdollistanut ravinnon tuottamisen sekä pienemmällä pinta-alalla ruokittua ihmistä kohden että vähemmällä työvoimalla. Tämä on puolestaan edesauttanut kaupungistumista, joka mahdollistaa aiempaa pienemmän ekologisen jalanjäljen ihmistä kohden. Sekä tehokas maatalous että kaupungistuminen vaativat energiaa, joka on tuotettava puhtaasti. Ekomodernistinen manifesti listaa maapallon tasolle skaalautuvista mahdollisista energianlähteistä tulevaisuuden aurinkoenergiateknologian, hyötöreaktorit sekä fuusion.

Ekomodernismin kritiikki
------------------------

Ekomodernismia kuten se manifestissa on kuvattu on kritisoitu muun muassa sen idealistisesta oletuksesta että ihmiskunta voi toimia viisauden ohjaamana, degrowth-liikkeen väheksymisestä sekä siitä että se ei aseta selviä tavoitteita hiilidioksidirajoiksi.

Lähteet
-------

1. ↑
2. ↑
3. ↑
4. ↑
5. ↑
**Ekogen Oy** on vuonna 2006 perustettu yritys, jonka kotipaikka on Lappeenranta. Yrityksen päämarkkina-alue on Eurooppa.

Yritys on kehittänyt pienvoimalaitoksen, joka käyttää energialähteenä biomassaa, kuten puupellettiä tai puuhaketta. Laitos tuottaa sähköä ja lämpöä yhteistuotantona (CHP). Teknologia perustuu mikroturbiinin käyttöön voimakoneena. 

Laitos soveltuu kohteisiin, joissa sähkö ja lämpö voidaan hyödyntää samanaikaisesti. Tällaisia kohteita ovat esimerkiksi pienteollisuus, kasvihuoneet, lämpöyrittäjäkohteet, kiinteistöt, maatilat, vapaa-ajankeskukset ja energiaverkoista riippumattomat yhteisöt. Pienvoimalaitoksen avulla voidaan vähentää hiilidioksidipäästöjä korvaamalla fossiilisilla polttoaineilla tuotettua energiaa uusiutuvalla energialla. Toiminta perustuu lähienergiaan, jolloin tarvittava polttoaine hankitaan lähialueelta, ja tuotettavat sähkö ja lämpö käytetään samalla alueella. Tällöin vähennetään polttoaineen kuljetuksesta ja energian siirrosta aiheutuvia päästöjä ja kustannuksia.

Lähteet
-------

* www.ekogen.fi Ekogen Oy:n kotisivut
**Madison Square Garden, Inc.** on NASDAQ-pörssissä listattu yhdysvaltalainen viihdeyritys. Helmikuuhun 2010 asti se kuului Cablevision-konserniin. Yrityksen liikevaihto vuonna 2009 oli 1,062 miljardia Yhdysvaltain dollaria.

Yrityksellä on kolme liiketoimintayksikköä: MSG Sports, MSG Entertainment ja MSG Media. Se omistaa muun muassa urheilujoukkueet New York Knicks (NBA), New York Rangers (NHL), New York Liberty (WNBA) ja Hartford Wolf Pack (AHL), monitoimiareena Madison Square Gardenin ja areenan yhteydessä olevan The Theater at Madison Square Gardenin sekä televisiokanavat MSG ja Fuse.

Lähteet
-------

1. ↑  Madison Square Garden, Inc. Becomes a Public Company  10.2.2010. Globe News Wire. Viitattu 29.4.2010. (englanniksi)[vanhentunut linkki]
2. ↑  Madison Square Garden, Inc. Reports Fourth Quarter and Full Year 2009 Results  18.3.2010. The Wall Street Journal. Viitattu 29.4.2010. (englanniksi)[vanhentunut linkki]
3. ↑  Corporate Information Madison Square Garden.  Arkistoitu 25.10.2007. Viitattu 29.4.2010. (englanniksi)

Aiheesta muualla
----------------

* Madison Square Gardenin sivusto (englanniksi)
**Juankosken lähikirjasto** on Kuopion Juankosken taajamassa toimiva yleinen kirjasto.

Juankosken kirjasto sai alkunsa vuonna 1862, samoihin aikoihin tehtaankoulun kanssa. Kuopion kaupunginkirjaston lähikirjastoksi se muuttui vuonna 2013. Nykyiseen Juankosken koulujen (Juantehtaan koulu, Juankosken koulu, Juankosken lukio) vieressä sijaitsevaan kirjastorakennukseen kirjasto muutti 1997.

Kuopion kaupunginkirjaston osana juankoskelaisten käytössä on laajempi kaupunginkirjaston kokoelma ja sähköisiä aineistoja. Kirjastopalveluja tarjotaan Juankoskella myös Koillis-Savon kirjastoautolla.

Lähteet
-------

1. ↑  Juankosken lähikirjasto (Kirjastohakemisto) kirjastot.fi. Viitattu 19.7.2020.
2. ↑  Juankosken lähikirjasto Kuopion kaupunki via kuopio.finna.fi. Viitattu 19.7.2020.
3. 1 2 3  Savon kirjastot esittäytyvät: Juankosken lähikirjasto Savon alueellinen kehittämistehtävä, savonake.fi. Viitattu 19.7.2020.
4. ↑  Koillis-Savon kirjastoauto Kuopion kaupunki via kuopio.finna.fi. Viitattu 19.7.2020.

Aiheesta muualla
----------------

* Juankosken lähikirjaston sijainti kartalla (Kuopion karttapalvelu)
Billy Meier
**"Billy" Eduard Albert Meier** (s. 3. helmikuuta 1937) on sveitsiläinen ufokontaktihenkilö, joka on ottanut 1000 valokuvaa ufoista. Meier väittää tavanneensa säännöllisesti muukalaisia Seulasten tähdistöstä. Meierin tapaus on saanut ufotutkijoilta kovaa kritiikkiä, vaikka hänellä on myös tukijoita. Tunnetun ranskalaisen ufotutkija Jacques Valléen mielestä Meierin ufokuvat olivat väärennöksiä. Monet muutkin avoimet ufotutkijat ovat esittäneet jonkin asteista kritiikkiä Meierin havaintoja kohtaan.

Paljastuksia
------------

Eräs reportteri kertoi löytäneensä negatiivin, joka esittää ufojen pienoismalleja Meierin pöydällä. Meierin mukaan kyse on kokeesta, jolla hän halusi näyttää, ettei ufokuvia pysty tekemään väärentämällä. Meier väitti myös ottaneensa valokuvia ufojen naispuolisista matkustajista nimiltään Asket ja Nera. Myöhemmin kävi ilmi, että valokuvat oli otettu filmikameralla television ruudulta Dean Martin Show’n lähetysaikaan 1970-luvulla. Esimerkiksi Asket Seulasten tähdistöstä olikin todellisuudessa showtanssija- ja laulaja Michelle DellaFave, jolla on muun muassa omat Facebook-sivut internetissä.

Lähteet
-------

1. ↑  Tapani Koivula, Ufojen kosminen viesti
2. ↑   (Arkistoitu – Internet Archive)

Aiheesta muualla
----------------

* Steelmark Books (English Billy Meier Publisher)
* Michael Horn – Exploring the Billy Meier UFO Contacts
* James Deardorff's Talmud Jmmanuel Website
* Bibliography of English-language materials (Arkistoitu – Internet Archive)
* 2004 skeptical report on Meier's claims (Arkistoitu – Internet Archive)
* James Randi on Billy Meier
* Billy Meier biography, tales and evidence (Arkistoitu – Internet Archive)
* In Which A. W. (UK) fakes a UFO photograph just like Meier's

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Saksa
* Israel
* Yhdysvallat
* Japani
* Tšekki
* Alankomaat
* Puola

 |
|  |
| Muut | 
* SNAC

 |

 |
Algo Kärp
**Algo Kärp** (s. 13. huhtikuuta 1985 Viljandi) on virolainen uransa lopettanut maastohiihtäjä, joka edusti Skiclub Viljandi -seuraa.

Liberecin MM-kilpailuissa 2009 Kärp sijoittui 15 kilometrin perinteisen hiihtotavan kilpailussa 57:nneksi. Vancouverin olympialaisissa 2010 Kärp sijoittui 50 kilometrin perinteisen hiihtotavan yhteislähtökilpailussa 41:nneksi ja viestijoukkueen mukana 14:nneksi. Oslon MM-kilpailuissa 2011 hän sijoittui samalla matkalla 23:nneksi ja Viron viestijoukkueen mukana kymmenenneksi. Val di Fiemmen MM-kilpailuissa 2013 Kärp sijoittui 50 kilometrin perinteisen hiihtotavan yhteislähtökilpailussa 47:nneksi. Sotšin olympialaisissa 2014 Kärp sijoittui 15 kilometrin perinteisen hiihtotavan kilpailussa 42:nneksi ja viestijoukkueen mukana kymmenenneksi.

Maastohiihdon maailmancupissa Kärp kilpaili ensimmäisen kerran Otepäässä tammikuussa 2006. Ensimmäiset maailmancupin pisteensä hän saavutti tammikuussa 2010 oltuaan Otepään 15 kilometrin perinteisen hiihtotavan kilpailussa 29:s. Parhaimmillaan hän on sijoittunut henkilökohtaisissa kilpailuissa 16:nneksi Oslon 50 kilometrin perinteisen hiihtotavan yhteislähtökilpailussa maaliskuussa 2014. Kärp myönsi 4. maaliskuuta 2019 käyttäneensä veridopingia muun muassa Lahden MM-kisoissa 2017 ja Pyeongchangin olympialaisissa 2018. Kärp sai tapauksesta neljän vuoden urheilun toimintakiellon.

Kärp lopetti uransa maastohiihtäjänä helmikuussa 2019.

Lähteet
-------

1. 1 2 3  Algo Kärp Kansainvälinen hiihtoliitto (FIS).  (englanniksi)
2. ↑  Jo kolmas virolaishiihtäjä myönsi veridopingin, kohu paisuu päivä päivältä - "Tuhoan tällä ihmissuhteeni" *www.iltalehti.fi*. Viitattu 5.3.2019.
3. ↑  Kansainvälinen hiihtoliitto jatkaa Seefeldin dopingiskun tutkintaa *yle.fi*.  29.11.2019. Viitattu 30.10.2020.
4. ↑  Virolaishiihtäjä Algo Kärp myönsi veridopingin, muttei kestänyt henkisesti käyttöä *Kestävyysurheilu.fi*.  Arkistoitu 8.3.2019. Viitattu 7.3.2019.
**The Shakin' Madmen** -niminen pop-yhtye perustettiin Turussa lokakuussa 1964 merseybeatin tehdessä tuloaan Suomeen. Perustajina olivat *Jukka Laurikko* (bassokitara), *Olli Lundstedt* (soolokitara, laulu), *Markku Nurmela* (rytmikitara, laulu) ja *Pekka Rahi* (rummut). Melko pian yhtyeeseen vaihtui rumpaliksi *Matti Riikari* ja soolokitaristiksi liittyi *Bert Karlsson* Lundstedtin siirtyessä laulusolistiksi.

Yhtye saavutti nopeasti laajaa suosiota ja nimi lyhennettiin muotoon "Madmen". Madmenit kiersivät Varsinais-Suomea tiheään tahtiin ja tekivät myös kaksi kiertuetta Itä- ja Pohjois-Suomea myöten. 

Madmenien tavaramerkkinä oli vahva stemmalaulu. Myöhemmissä vaiheissa mukaan liittyneen *Henry Jansén*in toimiessa toisena laulusolistina saatiin kuulla neliäänisiäkin sovituksia. Ohjelmistossa oli mm. Beatles-, The Hollies-, Beach Boys-, Moody Blues- ja Zombies-sävelmiä

Huippuaikaa riitti 1968 vuoteen saakka, jonka jälkeen tyypilliseen tapaan soittajat lähtivät omille teilleen opiskelemaan, armeijaan jne. Komeasta urastaan huolimatta Madmen ei koskaan levyttänyt.

YLE Turun radiossa esitetyn "Föribeat"-ohjelmasarjan alla Madmenit verestivät vanhoja muistoja Föribeat-konserttiin harjoittelemalla. Sittemmin yhtye on alkanut uudelleen soittaa 60-luvun tunnelmissa.

Aiheesta muualla
----------------

* 
* Madmenit Föribeatissa (Arkistoitu – Internet Archive)
**BMW E21** on BMW 3-sarjan ensimmäisen sukupolven malli, jota valmistettiin vuosina 1975–1983. Se korvasi edeltäneen 02-sarjan ja seuraajaksi tuli E30.

BMW 3-sarja (E21) 1975–1983
---------------------------

BMW E21 esiteltiin syksyllä 1975. Alkuperäisessä mallivalikoimassa olivat 316, 318, 320 ja 320i. 320/320i-malleissa oli neljä ajovaloa, muissa kaksi. Korimalliltaan malli oli edeltäjänsä tavoin kaksiovinen sedan, ja takaistuintilat olivat auton kokoon nähden ahtaat.

Vuosimalliin 1977 oli tehty muutoksia kaasuttimeen, minkä ansiosta polttoaineenkulutus laski. Jousitusta oli jäykennetty edessä ja pehmennetty takana. Ohjauspyörä oli uusi ja istuimet muuttuivat kokonaan kangasverhoilluiksi.

Syksyllä 1977 2,0-litraiset nelisylinteriset moottorit (320/320i) korvattiin uusilla kuusisylinterisillä malleilla 320 (2,0 l 122 hv) ja 323i (2,3 l 143 hv).

Syksyllä 1980 316-mallin moottori kasvoi 1,8-litraiseksi ja 318 korvattiin 318i:llä. 1,6-litrainen oli uudelleen tarjolla vuodesta 1981 lähtien perusmalli 315:ssä.

### Baur Cabriolet

Karosserie Baur GmbH valmisti vuosina 1978–1981 BMW E21 -mallin targakattoista avomallia. Sen B-pilarit olivat normaalia paksummat ja alas laskettava katto kankainen. Kaikkiaan Baur valmisti 4 595 autoa.

BMW E21 Baur Cabriolet

Lähteet
-------

1. 1 2 3 4  BMW 300 1975–1983 Ajovalo.net. Viitattu 10.2.2017.
2. ↑  BMW Baur E21: The Original 3-Series Cabriolet *Petrolicious*.  14.11.2014. Viitattu 10.2.2017. (englanniksi)

Aiheesta muualla
----------------

* Kuvia tai muita tiedostoja aiheesta **BMW 3-sarja (E21)** Wikimedia Commonsissa
Billy\_Sunday 1921.
**Billy Sunday**, oik. **William Ashley Sunday** (19. marraskuuta 1862 t. 1863 Ames, Iowa, Yhdysvallat – 6. marraskuuta 1935 Chicago, Yhdysvallat), oli National Leaguessa 1880-luvulla pelannut suosittu yhdysvaltalainen baseballin pelaaja, josta tuli 1900-luvun alkuvuosikymmenien aikana toiminut merkittävä evankelista.

Sunday vietti lapsuutensa orpokodissa ja teki nuorena satunnaistöitä hautausurakoitsijan apuna ennen kuin aloitti baseballin ammattilaisena 1883. Vuonna 1991 hän lopetti pelaajanuransa ja aloitti NMKY:n työntekijänä mutta piti jo pian herätyskokouksia eri puolilla Yhdysvaltoja. Näkemyksiltään hän oli fundamentalisti.

Sunday toimi kieltolain puolestapuhujana ja oli maineensa huipulla kaksi vuotta ennen kieltolakia 1917. Häntä pidettiin monissa piireissä sensaationtavoittelijana, mutta herätyskristillisyyden ja maallikkojen piirissä hänellä oli paljon kannatusta.

Lähteet
-------

1. 1 2 3  Billy Sunday *Britannica.com*. Viitattu 3.9.2019. (englanniksi)

Aiheesta muualla
----------------

* Kuvia tai muita tiedostoja aiheesta **Billy Sunday** Wikimedia Commonsissa

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Norja
* Saksa
* Israel
* Belgia
* Yhdysvallat
* Tšekki
* Australia
* Alankomaat

 |
|  |
| Tieteilijät | 
* CiNii

 |
|  |
| Henkilöt | 
* Trove

 |
|  |
| Muut | 
* IdRef

 |

 |